FI Euroopan unionin virallinen lehti CE 70/13

(2004/C 70 E/013)

KIRJALLINEN KYSYMYS E-3543/02

esittäjä(t): Glenys Kinnock (PSE) komissiolle

(11. joulukuuta 2002)

Aihe: Länsi-Sahara

Yhtyykö komissio kantaan, jonka mukaan Marokko tekee kaikkensa pitääkseen Länsi-Saharan poissa käsiteltävien asioiden listalta? Eikö ole näyttöä Marokon yrityksistä kieltää journalisteilta vapaa pääsy Länsi-Saharaan? Miten komission mielestä öljynetsintä vaikuttaa näkymiin ongelmien rauhanomaisesta ratkaisemisesta erityisesti kun Yhdysvallat ja Ranskan öljy-yhtiöt ovat etsimässä öljyä Afrikan rannikon edustalla?

Chris Pattenin komission puolesta antama vastaus

(16. tammikuuta 2003)

Komissiolla ei ole näyttöä siitä, että Marokko yrittäisi pitää Länsi-Saharan kysymystä poissa käsittelystä. Komissio voi itse asiassa vahvistaa, että Marokon ulkoministeri Mohamed Benaïssa otti tämän aiheen avoimesti esille keskusteluissaan komission edustajien kanssa viimeksi Brysselissä vieraillessaan.

Länsi-Saharan selkkausta käsitellään myös YK:n turvallisuusneuvostossa tammikuun 2003 lopulla pian sen jälkeen kun YK:n pääsihteeri on toimittanut uuden kertomuksen Länsi-Saharan tilanteesta.

Komission näkemyksen mukaan Länsi-Saharan konflikti voidaan ratkaista hedelmällisesti ainoastaan konfliktin molempien osapuolten myötävaikutuksella. Tämän vuoksi komissio tukee jatkuvasti YK:n pääsihteeri Kofi Annanin ja hänen henkilökohtaisen lähettiläänsä James Baker III:n pyrkimyksiä saada konfliktin osapuolet etsimään oikeudenmukaista, kestävää ja molemmin puolin hyväksyttävää ratkaisua.

Komissio ei ole saanut valituksia Marokon kielteisestä suhtautumisesta toimittajien pääsyyn Länsi-Saharan alueelle eikä löytänyt aiheesta mainintaa Toimittajat ilman rajoja -järjestön vuoden 2002 kertomuksessa.

Komissio ei pidä öljynetsintää Länsi-Saharasta mitenkään merkittävänä seikkana konfliktin rauhanomaisen ratkaisemisen mahdollisuuksien kannalta.

Muita öljynetsintään Länsi-Saharassa liittyviä näkökohtia on käsitelty perusteellisesti YK:n oikeudellisen neuvonnan aiheesta turvallisuusneuvoston puheenjohtajalle 29. tammikuuta 2002 kirjoittamassa oikeudellisessa lausunnossa.

Komissio on tärkein humanitaarisen avun antaja Länsi-Saharan pakolaisille. Apua toimittaa humanitaarisen avun toimisto ECHO valtiosta riippumattomien kumppanijärjestöjensä välityksellä. Apu on sisältänyt elintarvikkeita ja lääkinnällistä apua 81 miljoonalla eurolla vuosina 1993—2001 sekä 14,3 miljoonaa euroa vuoden 2002 yleissuunnitelmaa varten. Lisäksi komissio on pyytänyt osapuolia parantamaan keskinäistä luottamustaan sellaisilla toimenpiteillä kuten sotavankien vapauttamisella, konfliktin hajottamien perheiden yhteydenpidon ja tapaamisten helpottamisella sekä siviilien oikeuksien kunnioittamisella. Tällaisilla toimenpiteillä voidaan parantaa konfliktin osapuolten hedelmälliselle keskustelulle tarvittavia edellytyksiä.

Unioni esitti viimeisimmässä troikan ministerikokouksessa Algiersissa 5. kesäkuuta 2002 samanaikaisesti Marokolle, Algerialle ja Polisariolle unionin huolenaiheet ja vaatimukset, jotka koskivat Länsi-Saharan konfliktin humanitaarisia näkökohtia. Unioni vahvisti tukevansa YK:n pyrkimyksiä löytää molemminpuolin hyväksyttävä ratkaisu kannustaen molempia osapuolia ratkaisemaan ongelman kadonneiden henkilöiden kohtalosta ja vapauttamaan kaikki ne, jotka ovat olleet vangittuina konfliktin alusta lähtien. Unioni vaati myös kunnioittamaan siviilien oikeuksia ja ihmisoikeuksia Länsi-Saharan alueella sekä pyysi molempia osapuolia helpottamaan konfliktin hajottamien perheiden yhteydenpitoa ja tapaamisia.

Tässä yhteydessä ei tulisi aliarvioida Marokon (1) ja Algerian (2) kanssa ratifioituja assosiaatiosopimuksia, joissa määrätään säännöllisestä ja määrämuotoisesta poliittisesta vuoropuhelusta unionin ja näiden maiden välillä.

(1) Tullut voimaan 1. maaliskuuta 2000.

(2) Allekirjoitettu Valenciassa 22. huhtikuuta 2002. Euroopan parlamentti ratifioinut 11. lokakuuta 2002, mutta ratifioitava ennen voimaantuloa vielä kyseisen maan parlamentissa.